Upravna enota Litija

ue.litija@gov.si

Številka: 090-7/2021/2

Datum: 19. 2. 2021

Zadeva: Podatki o bivših zaposlenih na UE Litija po Zakonu o dostopu do informacij

javnega značaja – mnenje ministrstva

Zveza: vaš dopis št. 019-3/2021-1 z dne 12. 1. 2021

**Spoštovani,**

na Ministrstvo za javno upravo ste, dne 12. 1. 2021, posredovali zaprosilo za razlago določb Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1). Navajate, da je novinar spletnega portala na našo upravno enoto po elektronski pošti naslovil vprašanje glede delovanja določenega društva. Za obdobje od 2005 do 2011 ga zanimajo podatki o »odgovorni osebi« na oddelku za društva na Upravni enoti Litija in podatek o morebitnem izvrševanju pritiska članov konkretnega društva na tega posameznika/javnega uslužbenca. Pri pregledu arhiva društev na UE Litija ste ugotovili, da sta postopke v zvezi z društvi v obdobju 2005 do 2011 vodila dva bivša uslužbenca (vodja oddelka in svetovalec), ki pa sta se upokojila leta 2008 oziroma leta 2012. Zanima vas, ali ste novinarju dolžni dati zahtevane podatke o obeh sodelavcih, ki sta že toliko časa upokojena.

Ministrstvo za javno upravo kot pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje neobvezno pravno mnenje.

Namen ZDIJZ je zagotoviti javnost in odprtost delovanja organov ter omogočiti uresničevanje pravice fizičnih in pravnih oseb, da pridobijo informacije javnega značaja. Za uresničevanje namena zakona si morajo organi prizadevati, da dosežejo čim večjo obveščenost javnosti o svojem delovanju.

ZDIJZ določa, da informacija javnega značaja je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva (v nadaljnjem besedilu: dokument), ki ga je organ izdelal sam, v sodelovanju z drugim organom, ali pridobil od drugih oseb.

**Organ lahko** **v celoti ali delno zavrne zahtevo prosilca le**, če ugotovi, da zahtevani dokument ali določeni podatki iz dokumenta pomenijo izjemo po 5.a ali 6. členu ZDIJZ. Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva osebni podatek, ki ga ščiti predpis o varstvu osebnih podatkov; če gre za podatek, ki je bil pridobljen ali sestavljen zaradi kazenskega pregona ali v zvezi z njim, ali postopka s prekrški in bi njegovo razkritje škodovalo njegovi izvedbi; če gre za podatek, ki je bil pridobljen ali sestavljen zaradi upravnega postopka, in bi njegovo razkritje škodovalo njegovi izvedbi ali če gre za podatek, ki je bil pridobljen ali sestavljen zaradi pravdnega, nepravdnega ali drugega sodnega postopka, in bi njegovo razkritje škodovalo njegovi izvedbi[[2]](#footnote-2). V primeru, da dokument ali njegov del **le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta** ne da bi to ogrozilo njihovo zaupnost, pooblaščena oseba organa **izloči te informacije iz dokumenta ter seznani prosilca z vsebino oziroma mu omogoči ponovno uporabo preostalega dela dokumenta**[[3]](#footnote-3).

V postopku z zahtevo za dostop do informacije javnega značaja ali ponovno uporabo je stranka postopka samo prosilec, če je predmet odločanja dostop do podatkov, za katere je z zakonom določeno, da so javni**. Izjema je postopek z zahtevo za dostop do informacije javnega značaja ali ponovno uporabo, v katerem organ ugotavlja, ali je javni interes glede razkritja močnejši od javnega interesa ali interesa drugih oseb, zaradi katerega so zahtevane informacije določene kot izjema od prostega dostopa (stranska udeležba).**[[4]](#footnote-4) **V takem primeru mora organ v postopek pritegniti tiste subjekte** katerih pravice ali pravne koristi bi **z ugoditvijo zahtevi za dostop do informacij javnega značaja** utegnile biti prizadete in jim omogočiti udeležbo v postopku. ZDIJZ sicer ne ureja vprašanja strank ali stranskih udeležencev postopka, vendar pa Zakon o splošnem upravnem postopku (v nadaljnjem besedilu: ZUP)[[5]](#footnote-5) v 43. členu določa, da se imajo pravico udeleževati postopka tudi osebe, ki izkažejo pravni interes. Pravni interes pa izkaže oseba, ki zatrjuje, da vstopa v postopek zaradi varstva svojih pravnih koristi. Po drugem odstavku istega člena je pravna korist neposredna, na zakon ali drug predpis oprta osebna korist. Da bi oseba lahko izkazala pravni interes za udeležbo v postopku mora biti seveda o postopku obveščena.

V primeru obstoja izjem po ZDIJZ je torej mogoče dostop do zahtevane informacije dovoliti tudi, če je za razkritje podan javni interes v skladu z drugim odstavkom 6. člena ZDIJZ. Pravni pojem javnega interesa je nedoločen pravni pojem, ki ga je treba vsebinsko napolniti v vsakem konkretnem primeru. Test interesa javnosti je treba uporabljati premišljeno in le takrat, ko bi z njegovo pomočjo odkrili nekaj, kar bi pripomoglo k širši razpravi in razumevanju nečesa pomembnega za javnost. Ni mogoče izhajati iz splošnega stališča, da bi bilo za javnost koristno, da bi bile zahtevane informacije prosto dostopne, ampak mora biti izkazan konkreten javni interes za konkreten dokument.[[6]](#footnote-6)

Ministrstvo poudarja, da so zahtevani podatki osebni podatki, katerih razkritje javnosti predstavlja obdelavo osebnih podatkov po določbah ZVOP-1. Iz sodne prakse[[7]](#footnote-7) izhaja, da je organ dolžan te osebe obvestiti o postopku in njihovi pravici do udeležbe, saj ima posameznik pravico do zakonite obdelave svojih podatkov. Vsaka obdelava osebnih podatkov mora biti v skladu z načeli v zvezi s kakovostjo podatkov in ustrezati enemu od meril za zakonitost obdelave podatkov[[8]](#footnote-8). Organ je torej dolžan posameznike, na katere se nanašajo osebni podatki, obvestiti o prenosu teh podatkov. Posameznik ima po 32. členu ZVOP-1 pravico zahtevati dopolnitev, popravek, blokiranje in izbris osebnih podatkov ter vložiti ugovor, v 34. členu ZVOP-1 pa je urejeno še sodno varstvo pravic. Da lahko posameznik te pravice učinkovito uveljavlja, je upoštevaje sodno prakso, treba posameznika v postopku po ZDIJZ obvestiti o nameravani obdelavi osebnih podatkov še pred njihovim razkritjem. To pomeni, da ima imetnik osebnih podatkov od takega obvestila neposredno pravno korist.

**ZDIJZ nadalje v prvi alineji tretjega odstavka 6. člena** določa, da se ne glede na izjeme določene v prvem odstavku 6. člena ZDIJZ, dostop do zahtevane informacije dovoli, če se zahteva nanaša na podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače.

Podatek o tem, kdo vodi in kdo odloča v upravnem postopku je podatek, ki je povezan z opravljanjem javne funkcije ali delovnega razmerja javnega uslužbenca. Enako velja za podatek o tem, ali je bil javni uslužbenec žrtev nezakonitega ravnanja/dejanja, če je to povezano z izvajanjem konkretnega upravnega postopka, katerega je vodil ali v njem odločal konkretni javni uslužbenec (npr. konflikt interesov, zahteva za izločitev, podaja kazenske ovadbe, ipd..). V konkretnem primeru so torej predmet obravnave tisti dokumenti, ki so bili dostopni v času zaposlitve javnega uslužbenca, ali so to postali kasneje. Pri tem ni pomembno, ali je javni uslužbenec še zaposlen ali ne.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi**.** Ministrstvo namreč lahko posreduje le pravno mnenje, v katerem je smiselno/splošno zajet odgovor na določeno vprašanje, ki omogoča subsumpcijo znanih dejstev pod ustrezno pravno normo, **ne sme pa vsebinsko posegati v konkretno upravno zadevo oziroma komentirati konkretnega upravnega postopka.**

Več o obveznostih organov po ZDIJZ, si lahko preberete na spletni strani Službe za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Urška Gorenc, sekretarka

Ciril Repnik vodja službe po pooblastilu

sekretar

Poslati:

naslovniku po E-pošti: [ue.litija@gov.si](mailto:ue.litija@gov.si)

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. 6. člen ZDIJZ. [↑](#footnote-ref-2)
3. 7. člen ZDIJZ. [↑](#footnote-ref-3)
4. a26.a člen ZDIJZ. [↑](#footnote-ref-4)
5. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034) in [175/20](http://www.uradni-list.si/1/objava.jsp?sop=2020-01-3096) –

   ZIUOPDVE. [↑](#footnote-ref-5)
6. Sodba Upravnega sodišča Republike Slovenije št. I U 1951/2017-21 z dne 09.10.2019. [↑](#footnote-ref-6)
7. Sodba Sodišča EU v zadevi C-201/14 z dne 1. 10. 2015. [↑](#footnote-ref-7)
8. Sedaj UREDBA (EU) 2016/679 EVROPSKEGA PARLAMENTA IN SVETA z dne 27. aprila 2016 o varstvu

   Posameznikov pri obdelavi osebnih podatkov in o prostem pretoku takih podatkov ter o razveljavitvi Direktive

   95/46/ES. [↑](#footnote-ref-8)